CELEX: 62010CN0483
Language: lt
Date: 2010-10-06 00:00:00
Title: Byla C-483/10: 2010 m. spalio 6 d. pareikštas ieškinys byloje Europos Komisija prieš Ispanijos Karalystę

4.12.2010   
            
            
               LT
            
            
               Europos Sąjungos oficialusis leidinys
            
            
               C 328/25
            
         2010 m. spalio 6 d. pareikštas ieškinys byloje Europos Komisija prieš Ispanijos Karalystę
   
   (Byla C-483/10)
   ()
   2010/C 328/43
   Proceso kalba: ispanų
   
      Šalys
   
   
      Ieškovė: Europos Komisija, atstovaujama H. Støvlbæk ir R. Vidal Puig
   
      Atsakovė: Ispanijos Karalystė
   
      Ieškovės reikalavimai
   
   
               —
            
            
               Pripažinti, kad Ispanijos Karalystė neįvykdė savo įsipareigojimų pagal 2001 m. vasario 26 d. Europos Parlamento ir Tarybos direktyvos 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (1) 4 straipsnio 1 dalį ir 11 straipsnio 2 dalį, 14 straipsnio 1 dalį ir 30 straipsnio 1 dalį bei pagal 1991 m. liepos 29 d. Tarybos direktyvos 91/440/EEB dėl Bendrijos geležinkelių plėtros 10 straipsnio 7 dalį.
            
         
               —
            
            
               Priteisti iš Ispanijos Karalystės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Komisija mano, kad Ispanijos Karalystė neįvykdė toliau minimų direktyvų nuostatų:
   
               1.
            
            
               Direktyvos 2001/14/EB 4 straipsnio 1 dalies tiek, kiek mokesčių už naudojimąsi geležinkelių infrastruktūra dydį išimtinai „nustato“ valstybės institucijos, o Administrador de Infraestructuras Ferroviarias (geležinkelių infrastruktūros administratorius, ADIF) palikta tik pareiga juos surinkti;
            
         
               2.
            
            
               Direktyvos 2001/14/EB 11 straipsnio, nes Ispanijos institucijų nustatytoje mokesčių sistemoje nenumatyta jokia veiklos rezultatų gerinimo sistema pagal šiame straipsnyje nustatytus kriterijus;
            
         
               3.
            
            
               Direktyvos 2001/14/EB 30 straipsnio 1 dalies, nes Ispanijos teisės aktai pakankamai neužtikrina geležinkelių veiklos reguliavimo institucijos nepriklausomumo (el Comité de Regulación Ferroviaria) nuo ADIF (geležinkelių infrastruktūros administratorius) ir RENFE-Operadora (geležinkelių įmonė prie Ispanijos viešųjų darbų ministerijos);
            
         
               4.
            
            
               Direktyvos 91/440/EEB 10 straipsnio 7 dalies, nes geležinkelių veiklos reguliavimo institucijai (el Comité de Regulación Ferroviaria) nesuteiktos priemonės, būtinos įgyvendinti konkurencijos geležinkelių veiklos rinkose priežiūros funkciją, jai suteiktą pagal minėtą straipsnį; ir
            
         
               5.
            
            
               Direktyvos 2001/14/EB 13 straipsnio 2 dalies ir 14 straipsnio 1 dalies tiek, kiek Ispanijos teisės aktai nustato diskriminuojančius geležinkelių infrastruktūros pajėgumų paskirstymo kriterijus; iš tikrųjų, taikant tokius kriterijus, gali nutikti taip, kad teisė naudotis geležinkelio linija gali būti suteikta ilgesniam nei paslaugos tvarkaraščio galiojimas laikotarpiui; kriterijams taip pat trūksta išsamumo.
            
         
      (1)  OL L 75, p. 29